CELEX: C2004/262/64
Language: lt
Date: 2004-10-23 00:00:00
Title: Byla T-279/04 Éditions Odile Jacob SAS 2004 m. liepos 8 d. pareikštas ieškinys Europos Bendrijų Komisijai

23.10.2004   
            
            
               LT
            
            
               Europos Sąjungos oficialusis leidinys
            
            
               C 262/33
            
         Éditions Odile Jacob SAS 2004 m. liepos 8 d. pareikštas ieškinys Europos Bendrijų Komisijai
   (Byla T-279/04)
   (2004/C 262/64)
   Bylos kalba: prancūzų
   2004 m. liepos 8 d. Europos Bendrijų Pirmosios instancijos teisme buvo pareikštas Éditions Odile Jacob SAS, įsisteigtos Paryžiuje, atstovaujamos advokatų Olivier Fréget ir Wilko van Weert, ieškinys Europos Bendrijų Komisijai.
   Pareiškėjas Pirmosios instancijos teismo prašo:
   
               —
            
            
               panaikinti Komisijos 2004 m. sausio 7 d. sprendimą, skelbiantį koncentraciją suderinama su bendrąja rinka ir Europos ekonominės erdvės sutartimi (Byla Nr. COMP7M.2978 – LAGARDERE/NATEXIS/VUP) (1);
            
         
               —
            
            
               priteisti iš Europos Bendrijų Komisijos bylinėjimosi išlaidas.
            
         Teisiniai pagrindai ir pagrindiniai argumentai
   Ginčijamu sprendimu Komisija nusprendė neprieštarauti, kad bendrovė Lagardére perimtų tam tikrų bendrovės Vivendi Universal Publishing, kontroliuojamos Investima, kuri yra kontroliuojama Natexis Banques Populaires, aktyvų kontrolę, apie ką remiantis Reglamento Nr. 4064/89 (2) 4 straipsniu Komisijai buvo pranešta 2003 m. balandžio 14 d., ir paskelbti šį koncentracijos sandorį suderinamu su bendrąja rinka ir EEE sutartimi su sąlyga, kad bus įvykdyti nustatyti įpareigojimai.
   Pareiškėjas, teigiantis, kad ginčijamas sprendimas tiesiogiai ir konkrečiai su juo susijęs, kadangi jis aktyviai dalyvavo administracinėje procedūroje, po kurios šis sprendimas buvo priimtas, prašo panaikinti ginčijamą sprendimą, visų pirma tvirtindamas, kad Komisija pažeidė Reglamentą Nr. 4064/89. Pareiškėjo nuomone, bankas Natexis negalėjo remtis minėto reglamento 3 straipsnio 5 dalies a punkte numatyta išimtimi, kadangi jis įsigijo Vivendi Universal Publishing tik įsipareigojęs šią įmonę perparduoti Lagardére. Be to, Komisija klaidingai kvalifikavo nagrinėjamą projektą, laikydama, kad kontrolę parėmė vienas asmuo, nors iš tikrųjų kontrolę Lagardére ir Natexis perėmė kartu, kurie apie tai turėjo kartu pranešti pagal Reglamento Nr. 4064/89 4 straipsnio 2 dalį.
   Pareiškėjas taip pat tvirtina, kad Komisija, priimdama pranešimą apie nagrinėjamą koncentraciją praėjus daugiau kaip keturiems mėnesiams po savo įsikišimo ir suteikdama Lagardére papildomus terminus, taip devyniais mėnesiais atitolindama sprendimo priėmimą, pažeidė Reglamento Nr. 4064/89 6 straipsnio 1 dalį ir 2 straipsnio 1 dalies a punktą. Komisija, vertindama realią Lagardére galią, taip pat padarė akivaizdžią vertinimo klaidą.
   Be to, pareiškėjas teigia, kad Komisija pažeidė Reglamento Nr. 4064/89 2 straipsnį ir padarė akivaizdžią vertinimo klaidą, kadangi ginčijamas sprendimas sustiprino Lagardére dominuojančią padėtį. Jis taip pat tvirtina, kad Komisija, nustatydama perleidimo įpareigojimą, kurio principas ir vykdymo sąlygos neleidžia atstatyti efektyvios konkurencijos, pažeidė Reglamento Nr. 4064/89 8 straipsnio 2 dalį. Galiausiai pareiškėjas nurodo, kad ginčijamas sprendimas yra nepakankamai pagrįstas, kadangi sprendime nėra vertinami šio įpareigojimo padariniai dabartinės rinkos struktūrai.
   
      (1)  2004 m. balandžio 28 d. OL L 125 p. 54
   
      (2)  1989 m. gruodžio 21 d. Tarybos Reglamentas (EEB) dėl koncentracijų tarp įmonių kontrolės, OL L 257/90 p. 13